पाएं अपने शहर की ताज़ा ख़बरें और फ्री ई-पेपरडाउनलोड करें
मुस्लिम समाज के धर्मगुरु मौलाना निजामुद्दीन का बुधवार को हृदय गति रुकने से इंतकाल हो गया। उनके निधन की सूचना से मुस्लिम समाज और शहर में शाेक छा गया। उनके अकीदतमंद-मुरीद सूचना मिलते ही कोरोना महामारी और लाॅकडाउन के चलते वर्चुअल रूप में शामिल हुए और खिराजे अकीदत पेश की। मौलाना निजामुद्दीन के पाक जनाजे को बुधवार रात 9 बजे महावीर काॅलोनी आवास से एहतराम के साथ ले जाकर बाद नमाज ईशा आम कब्रिस्तान में सुपुर्द-ए-खाक किया गया।शहर के ब्रह्मपुरी में मौलाना शमसुद्दीनजी के घर में 15 अगस्त 1945 को जन्मे मौलाना निजामुद्दीन ने अपनी तालीम की शुरुआत कोटा जिले के कैथून कस्बे से की। तालीम लेने के बाद मुरादाबाद के संबल शहर से इस्लामी शिक्षा लेते हुए फाजिल की डिग्री हासिल की थी।
वे बूंदी जिले में इस्लाम के सबसे बड़े जानकार माने जाते थे।अपनी शिक्षा पूरी करने के बाद से ही लोगों को इस्लाम के बताए रास्ते पर चलने, एक-दूसरे की मदद करने और इंसानियत का पैगाम देते रहे। अपने इंतकाल से 2 दिन पूर्व भी उन्होंने लोगों से भाईचारे और कोरोना महामारी के इस संकटकालीन दौर में एक दूसरे की मदद करने और सरकार-प्रशासन का सहयोग करने की अपील की थी। मौलाना निजामुद्दीन बुधवार को रोजाना की तरह अपने पांच वक्त की नमाज अदा करने के लिए असर की नमाज के लिए वजू बनाने जा रहे थे, उसी दरमियान उनके शुगर लेवल अधिक हो गया, जिससे हृदय गति रुकने से उनका घर पर ही निधन हो गया। उन्हें मुस्लिम समाज का आदर्श माना जाता था। वे शुरू से ही समाजजनाें को इस्लाम की खासियत बताने और पालना करने की नसीहत देते रहे हैं। मौलाना निजामुद्दीन अपने पीछे पत्नी, 6 पुत्र और 2 पुत्रियां व भरा-पूरा परिवार छोड़ गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn